Algemesí es suma a la campanya de solidaritat amb Ucraïna
16 de març de 2022

Des de l’Ajuntament d’Algemesí s'ha iniciat el dispositiu d’ajudes al poble ucraïnès coordinat des del departament municipal de Serveis Socials baix les indicacions de la Generalitat Valenciana i la Federació Valenciana de Municipis i Províncies, institucions que han posat en marxa el pla d’acció per lliurar el comboi d’ajuda humanitària pels corredors verds. Des de la Generalitat s’ha habilitat la web https://gvaoberta.gva.es/es/ucrania on es troba tota la informació.

En Algemesí, les persones que vulguen col·laborar poder fer-ho a través de dos eixos principals: aportar materials i proporcionar allotjament. El punt de recollida de donatius està ubicat en el Casino Lliberal, al carrer Muntanya, on l’equip de Protecció Civil està coordinant el dispositiu en l’horari que va actualitzant-se a les xarxes socials municipals segons les circumstàncies.

El llistat de necessitats s'ha configurat amb les indicacions que han remés des de l'ambaixada d'Ucraïna: material sanitari (benes, cotó, pomades, antibiòtics, etc.), material de refugi (com poden ser carpes, llanternes, sacs de dormir o matalassos), d’higiene (sabó, raspalls, tovalloles humides, etc.), tèxtil (roba i caçat, mantes, tovalles), aliments no peribles i altres com vaixella d’un sol ús o dispositius tecnològics.

Referent a l’habitatge, des de la Generalitat s’informa de la necessitat de conéixer la disponibilitat de llocs físics complets, és a dir, pisos i habitatges buits, més que habitacions en cases pròpies. Les persones que vulguen iniciar el tràmit de cedir un allotjament poden emplenar directament el formulari que es pot trobar a la ja mencionada web o acudir al departament municipal de Serveis Socials, ubicat al carrer Sant Nicolau de Bari, on es gestionen a escala local totes les qüestions relatives a l’acolliment de persones refugiades.

Respecte a les donacions econòmiques, es recomanen organitzacions amb base en la Comunitat Valenciana i inscrites en el Registre d'Agents de Cooperació Valenciana que estan actuant en terreny entre les quals es troben Creu Roja, ACNUR, UNICEF o Farmamundi.

La Generalitat ha habilitat tres centres logístics a la Ciutat de la Llum d’Alacant, la Fira de València i l’Edifici Cotxeres de la Diputació de Castelló per a arreplegar i enviar el material a Ucraïna que els arribe des dels ajuntaments valencians. La contribució de les empreses es coordinarà a través de la Confederació Empresarial Valenciana (CEV), que informa que aquestes poden traslladar directament les donacions als centres logístics.